Mala hidroelektrana Sokolovica
Mala hidroelektrana Sokolovica je prva hidroelektrana izgrađena posle Drugog svetskog rata. Puštena je u rad na Dan republike 29. novembra 1948. na Velikom Timoku kod Čokonjara, 22 km nizvodno od Zaječara.

Bila je od velikog značaja za celu Timočku Krajinu, posebno za privredni razvoj tog kraja. Izgrađena je kao pribransko postrojenje na 100 metara nadmorske visine. Brana je graviticiona. Visina brane u odnosu na najnižu kotu temelja iznosi 18 metara, a u odnosu na kotu terena iznosi 17,5 metara i ukupne dužine 100 metara. Projektovana zapremina akumulacionog jezera iznosi 1,100.000 m³, a maksimanlni kapacitet preliva pri koti normalnog uspora iznosi 750 m³/s. Prvi agregat je postavljen 1948. i dobijen je iz ratne odštete. Radi se o Francisovoj turbini iz 1930-ih godina, koja je autonomna, može da krene bez pobude, dok su drugi i treći agregat projektovali jugoslovenski proizvođači Rade Končar i Litostroj. Prosečna godišnja proizvodnja iznosi oko 11 miliona kWh. Kada je izgrađena, bila je najveća u Istočnoj Srbiji.

Mada skromnog kapaciteta po današnjim merilima, ova hidroelektrana u slučaju raspada elektroenergetskog sistema, što se do sada dogodilo dva puta, služi za podizanje celog sistema. S obzirom da jedna od turbina može ručno da se pusti u rad, nakon dostizanja pune snage njenog generatora, mogu da se pokrenu i ostala dva. Sva tri zajedno imaju snagu dovoljnu za pokretanje generatora u HE Đerdap II, koji zatim može da pokrene generatore u HE Đerdapu I, sa čime bi se pokrenuli i svi ostali.

HE Sokolovica je jedna od retkih u Srbiji koja ima tzv. riblju stazu, odnosno mogućnost nesmetanog prolaska ribe sa obe strane brane, što značajno pomaže očuvanju ribljeg fonda.

Izvori

Literatura 
 
 
 
 

Sokolovica
Sokolovica
Grad Zaječar